
הכנסת העשרים
מושב רביעי
<פרוטוקול מס' 677>
מישיבת ועדת הכלכלה
יום שני, כ' בשבט התשע"ח (05 בפברואר 2018), שעה 9:30
<סדר היום:>
<לציון יום ההצדעה למשטרה - תקנות התעבורה (תיקון מס'...) התשע"ז-2017, תיקונים לחלק ב' לתקנות בדבר כללי התנהגות בדרך.>
נכחו:

<חברי הוועדה:> 
איתן כבל – היו"ר
יעקב פרי

חברי הכנסת:
מיקי לוי
אורי מקלב
<מוזמנים:> 
	מנהלת אגף א' הנדסת תנועה, משרד התחבורה והבטיחות בדרכים 
	–
	חן כהן

	ראש תחום תכנון תחבורתי משולב, משרד התחבורה והבטיחות בדרכים 
	–
	חני פרבר שמש

	לשכה משפטית, משרד התחבורה והבטיחות בדרכים 
	–
	סיגלית ברקאי-וקאיל

	לשכה משפטית, משרד התחבורה והבטיחות בדרכים 
	–
	ספיר דדון

	יועמ"ש, הרשות הלאומית לבטיחות בדרכים, משרד התחבורה והבטיחות בדרכים
	–
	עמי רוטמן

	ייעוץ וחקיקה, משרד המשפטים 
	–
	יפעת רווה

	משפטן, מחלקת ייעוץ וחקיקה, משרד המשפטים 
	–
	דרור וגשל

	ראש תחום הע"ס חומרים מסוכנים, המשרד להגנת הסביבה 
	–
	יוסף רבי

	אגף חומרים מסוכנים, המשרד להגנת הסביבה
	–
	יבגני סופר

	ראש מדור ייעוץ וחקיקה, אגף התנועה, משטרת ישראל 
	–
	סנ"צ דנה ימינחה 

	קמב"ץ אגף התנועה, משטרת ישראל
	–
	רפ"ק ניב ידיד 

	צוער, קורס קצינים ייעודי, משטרת ישראל
	–
	נעם גרינברג

	צוער, קורס קצינים ייעודי, משטרת ישראל
	–
	מופיד מישלב

	מנכ"לית, ארגון נשות שוטרים, סוהרים וגמלאים
	–
	אביגיל שררה

	קצין בטיחות יונייטד, מפעילי התחבורה הציבורית 
	–
	יוסי לוי

	קצין בטיחות, דן תחבורה ציבורית, מפעילי התחבורה הציבורית 
	–
	צחי ליטבק

	יושב-ראש, מועצת המובילים והמסיעים 
	–
	גבי בן הרוש

	נציגת הנהלה, מועצת המובילים והמסיעים 
	–
	קרן גדיש

	יושב-ראש, חיים בדרך מתונה, ארגונים למאבק בתאונות דרכים 
	–
	מרדכי פדר

	מנכ"ל, חברת אמקו ים; יושב-ראש, העמותה למען משרתי המילואים 
	–
	אבי סייג

	עוזר מנכ"ל, חברת אמקו ים 
	–
	רוני גוטרמן

	עמותת תנו יד לחרש נכים למען נכים 
	–
	דן מיכאל קדרון

	מוזמנת
	–
	טולדנו אתי

	שדלן/ית (עצמאי/ת), מייצג/ת את מועצת המובילים והמסיעים בישראל
	–
	לירן בן הרוש

	שדלן/ית (כהן - רימון - כהן), מייצג/ת את הארגון הארצי לקידום מעמד השוטר והסוהר 
	–
	רוני ליטינצקי


<ייעוץ משפטי:>
מרב תורג'מן
<מנהלת הוועדה:>
לאה ורון
<רישום פרלמנטרי:>
טלי רם
<תקנות התעבורה (תיקון מס'...) התשע"ז-2017, תיקונים לחלק ב' לתקנות בדבר כללי התנהגות בדרך>
<היו"ר איתן כבל:>
בוקר טוב לכם. היום יום שני, פעם אחת כי טוב. גברתי מנהלת הוועדה, היועצת המשפטית, רשמת, דובר, חבר הכנסת מיקי לוי, שקודם כול צריך להגיד לו תודה על יוזמתו המבורכת. היום הוא יום השוטר, על צבעיו, גווניו ועשייתו ופעילותו, ואנחנו כאן מקדמים בברכה את קורס קצינים ייעודי, מחלקת חקירות. יש לכם בדיוק דיון היום – אנחנו סידרנו שיהיו דיונים שיעסקו בנושאים שמשטרת ישראל, המשרד לביטחון הפנים, מניח כאן לפתחנו. 
אבל כמדי יום, אנחנו מתחילים את היום בשיר. ברשותכם. הבוקר - כפי שהבטחנו בשבוע שעבר - החלטנו להקדיש את השיר למשורר שהלך השבוע לעולמו, חיים גורי. גורי נולד בשנת 1923, היה מחשובי היוצרים בתרבות העברית ומעמודי התווך של דור הפלמ"ח. חתן פרס ישראל לשירה בשנת 88', סופר, איש רוח, פזמונאי ועיתונאי. הוא אחראי לכמה מנכסי צאן הברזל החשובים ביותר בתרבות הישראלית, ביניהם שירים כמו "הרעות" ו"באב אל וואד". חיים גורי הוא עבורנו אחד מסמלי דור המייסדים של המדינה, נפטר בגיל 94. השאיר אחריו את אשתו עליזה ושלוש בנות. 

האמת היא שבאופן טבעי כולם אומרים, שיר הרעות, באב אל וואד. אני ביקשתי שהיום נקריא שיר שבדרך כלל אנחנו לא מכירים. חיים גורי היה הרבה מעבר רק לשני השירים האלה. והשיר שבחרנו, שיר שלא כולם מכירים, "שיר החוזרים ללא בית":

"נִפָּגֵשָׁה בִּקְצֵה הַמִּשְׁעוֹל/ כּוֹכָבִים וְעָנָן מְלֹא שָׁמַיִם/ עוֹד לֹא תַּם הַמַּסָּע הַגָּדוֹל/ הוּא בּוֹעֵר בְּאִישׁוֹן הָעֵינַיִם// וְהַדֶּרֶךְ הָיְתָה סוֹעֵרָה/ וְהָאֵשׁ לִחֲכָה אֶת פָּנֵינוּ/ אַךְ חָזַרְנוּ הַיּוֹם חֲזָרָה/ וְנוֹתַרְנוּ כָּל כָּךְ לְבַדֵּנוּ.// וּמוּל אוֹר מְדוּרָה דּוֹעֵכָה/ 
אַחֲבְּקֵךְ בְּיָדִי הָאַחַת.// הוּא חָזַר וְהִגִּיעַ אֶתְמוֹל/ וְקָרָא לִי מִקְצֵה הַמִּדְרֶכֶת/ הוּא הָיָה מְבֻגָּר וְגָדוֹל/ 
לֹא הָיָה לוֹ לְאָן לָלֶכֶת.// שָׁם הָיִינוּ יַחְדָּיו כְּרֵעִים/ מַחְלָקָה עַקְשָׁנִית וְאוֹהֶבֶת/ שָׁם דִּגְלֵנוּ שֻׁסַּעַ לִקְרָעִים/ 
אַךְ הָיִינוּ יַחְדָּיו כְּמוֹ אֶבֶן.// אַךְ מַדּוּעַ רָאִיתִי אוֹתוֹ/ מְהַלֵּךְ לְבַדּוֹ, לְבַדּוֹ?// נִפָּגֵשָׁה בִּקְצֵה הַמִּשְׁעוֹל/ כּוֹכָבִים וְעָנָן מֵעָלֵינוּ/ 
נִפָּגֵשׁ וְנִזְכֹּר אֶת הַכֹּל/ וְאֶת כָּל שֶּׁהָלְכוּ עִמָּדֵנוּ.// אִם הַבַּיִת אוֹתָנוּ עָזַב/ וּבָדָד נְהַלֵּךְ בְּבוֹא עֶרֶב/ לֹא נִפֹּל, לֹא נִפֹּל, אֶגְרוֹפֵנוּ חָזָק/ הַחוֹזֵר לֹא יִשְׁמֹט אֶת הַחֶרֶב.// וּמוּל אוֹר מְדוּרָה דּוֹעֵכָה/ נְחַבְּקֶנָּה בַּיָּד הָאַחַת.//"
 
ואחרי שיר כזה אפשר להתחיל את היום. ברשותכם, הנושא שמונח כאן לפתחנו על סדר-יומנו הוא תקנות התעבורה - כבר אנחנו נמצאים במחצית הדרך כמעט, כמדומני, גברתי היועצת המשפטית - התשע"ז–2017, תיקונים לחלק ב' לתקנות בדבר כללי התנהגות בדרך. 
אני רוצה להזכיר. אנחנו ביום ההצדעה למשטרה וזה חלק גם מהדיונים שהחלטנו להביא אותם היום. בבקשה, חבר הכנסת מיקי לוי.

<מיקי לוי (יש עתיד):>
תודה רבה, אדוני היושב-ראש ותודה על התרבות שאתה מנסה להנחיל לבית הזה בהקראת שיר, חלק מתרבותנו בארץ הזו. שאפו ענק. הלוואי וילכו בדרכך גם אחרים.

<היו"ר איתן כבל:>
אני אנסה. אמרתי לכל הוועדות.

<מיקי לוי (יש עתיד):>
זה ירגיע קצת את הלהט בוועדות השונות. אני רוצה להודות לך, אדוני היושב-ראש, לצוות הוועדה, על קיום הדיון החשוב הזה, לברך את האורחים גם מבחינתי ביום חשוב זה שכנסת ישראל מצדיעה למשטרת ישראל ומוקירה את הפעילות שלה בכל התחומים.

הבוקר – משהו שקשור לענייני הוועדה שלך – אני מבקש להניח, אניח על שולחן הכנסת הצעת חוק חדשה שכתבתי, שעניינה מתן רישיון נהיגה על טרקטורון לקטינים. לעת האחרונה, בחודשים האחרונים רואים טרקטורונים שמשתוללים, עולים על כבישי ישראל, ומה שדורש המחוקק הוא רישיון על טרקטור. רישיון על טרקטור אינו מתאים לכלי קטן מן הסוג הזה שעולה על כבישים כאשר הוא איננו מורשה, לא מודע לשלטי האזהרה שבדרך. ראינו השתוללות שרק לפני חודש וחצי קיפחה חיים.

<היו"ר איתן כבל:>
מאיזה גיל אתה רוצה?

<מיקי לוי (יש עתיד):>
אני רוצה רישיון על מכונית.

<היו"ר איתן כבל:>
לכל דבר ועניין.

<מיקי לוי (יש עתיד):>
ברגע שיהיה רישיון על מכונית. שיעורי הנהיגה יילקחו על הכביש, ואז אותו צעיר שהוא גם בגיל 16 מותר לו להוציא רישיון על מכונית, אני רק רוצה להפוך את הרישיון על טרקטורון – במקום רישיון על טרקטור יהיה רישיון על מכונית. ואז אני גם אסנן את כל אלה שעולים על טרקטורים במושבים ומשתוללים אחר כך על הכבישים. ראינו לפני חודש וחצי אירוע קשה מאוד של צעירה שרכבה מאחורי נהג טרקטורון, נהרגה בדמי ימיה, אין לנו אלא רק להצטער.
אני אניח את זה על שולחן הכנסת, ואני אבקש שזה יגיע לוועדה הזו כוועדה שמודעת לכל הנושא של חוקי התנועה.
תודה רבה ואני מברך אותך ואת הרצון שלך לקדם את הנושא הזה.

<היו"ר איתן כבל:>
תודה, אדוני. 

<מיקי לוי (יש עתיד):>
ואת יום ההצדעה למשטרת ישראל.

<יעקב פרי (יש עתיד):>
אני מצטרף לברכה. 

<היו"ר איתן כבל:>
תודה, תודה, תודה. תודה, חבר הכנסת יעקב פרי. ואנחנו במעבר חד אל תוך התקנות עצמן. איפה אנחנו אוחזים? בבקשה, גברתי. 

<מרב תורג'מן:>
ברשותך, אדוני, אני אציג את המצב. 

<לאה ורון:>
יש פה בקשה של מנכ"לית ארגון נשות השוטרים והסוהרים – לפני שצוללים בחומר אולי אתה רוצה לאפשר לה לומר כמה מלים.

<היו"ר איתן כבל:>
בבקשה, גברתי. 

<אביגיל שררה:>
תודה רבה. שמי אביגיל שררה, אני מנכ"לית ארגון נשות השוטרים והסוהרים, שנקרא ארגון ארצי לקידום מעמד השוטר והסוהר.

בתחילת דבריי אני רוצה להודות לחבר הכנסת מיקי לוי על היום הנפלא הזה, ובכלל על כל פועלו, ואני מאמינה שביחד אנחנו נעשה ונצליח להביא את אי הביטחון התעסוקתי בהשוואה לצה"ל. כבוד היושב-ראש אולי לא מודע לנושא של אי הביטחון התעסוקתי.

<היו"ר איתן כבל:>
מכיר. את שוכחת שאני הייתי מהראשונים שדיברת איתם.

<אביגיל שררה:>
נכון, נכון. יפה, הזיכרון שלך הרבה יותר טוב משלי. עד היום אנחנו מתדיינים בבית הדין לעבודה, שזה דבר מאוד מאוד חמור. מגיעה לנו התוספת הזאת על-פי כל דין וצדק וגם על-פי ועדת המעקב שנוסדה בעקבות החלטת הממשלה ש-33. 
לא יכול להיות שגם שב"כ ומוסד יזכו בבית הדין לעבודה, וגם אנחנו נזכה בבית הדין לעבודה, והשר כחלון מתעלם למרות כל השיחות – גם של חבר הכנסת מיקי לוי עם גורמים כאלה ואחרים וגם כל הפעולות שאנחנו עושים בכל הוועדות – אנחנו עדיין ממשיכים להילחם. 

אני מרגישה ששוטרים, סוהרים וגמלאים, כמו עניים בפתח לקבל את מה שמגיע להם על-פי כל דין. 

הייתי מבקשת מאדוני להעלות את זה בכל הזדמנות, בכל מקום, ואני מאמינה שאם כולנו נהיה שותפים למאבק זה, אנחנו גם נצליח בו. מגיע לנו, על-פי כל חוק ודין. לא יכול להיות שיזלזלו בשוטרים, סוהרים וגמלאים, אנחנו לא סוג ב'. 

<היו"ר איתן כבל:>
תודה. תודה, גברתי. שיהיה לכם בהצלחה. 

<אביגיל שררה:>
תודה.

<היו"ר איתן כבל:>
אני, במה שתלוי בי, אעשה את כל אשר נדרש כדי לסייע, ואני בדרכי שלי מנסה לסייע. אני מאוד מקווה שיגיע הרגע ושר האוצר, שהוא השחקן המרכזי פה בעניין הזה, יעשה את אשר כל כך – לדעתי לפחות – ראוי שייעשה.

<אביגיל שררה:>
אם הוא יקבל לחצים מכל המקומות, מכל הסיעות, אני מאמינה שלא תישאר בידו ברירה.
<היו"ר איתן כבל:>
מיקי, תגייס את כולנו לפנייה. הנה בוא, תחתים את כל חברי הכנסת או את רובם מכל הקואליציה, אופוזיציה.
<מיקי לוי (יש עתיד):>
אני כבר דיברתי השבוע עם שר האוצר, אמרתי לו, בוא תשלם את השוטף, ממחר בבוקר מה שמגיע להם בשכר - גמלאים, שוטרים. על חובות העבר בוא נקים שולחן עגול, נתדיין. ביושבי כסגן שר האוצר, הייתה בעיה של הצמדה עבור הגמלאים ועבור המשרתים, שלא הוצמד. בארבעה תשלומים גמרתי את העניין הזה, שלום על ישראל. 

פה מדובר על שנים של התדיינות. השוטרים זכו בדין בבית המשפט, ומן הדין שהמדינה תעמוד אל מול פסיקת בית המשפט. המדינה בחרה - שלא בתפיסת העולם שלי – לערער בבית המשפט וכרגע זה נמצא בערעור. 

הצעתי לשר האוצר עומדת בעינה, ואני עומד לשלוח גם מכתב לראש הממשלה בעניין הזה. אם הוא ייתן הוראה, יבוא על פתרונו.

<היו"ר איתן כבל:>
שיהיה בהצלחה. תודה. בבקשה, גברתי היועצת המשפטית.

<מרב תורג'מן:>
תודה, אדוני. אם כך, כמו שבאמת ציינת, בדיון הוועדה הראשון בתקנות שהתקיים ביום 14 בנובמבר, הוועדה דנה ואישרה את תקנות 1 עד 3, וביניהן הוספת הגדרת "אתר תשתית", תיקון הגדרת "שולי דרך", תיקון תקנה לעניין סיבוב פרסה כך שכשיש תמרור המורה על נסיעה בכיוון מסוים שאינו פנייה שמאלה או פרסה, ייאסר סיבוב פרסה; והוראה לעניין עקיפת רכב. 

בנוסף, הוועדה דנה בתקנה 4 שעניינה איתות במעגל תנועה. 

<היו"ר איתן כבל:>
אני לא ניהלתי את הדיונים האלה.

<מרב תורג'מן:>
לא. את רוב הדיון ניהל יעקב אשר.
<היו"ר איתן כבל:>
לא, אני הייתי זוכר. נזכרתי. 

<גבי בן הרוש:>
כן, זה ועדת המשנה.
<היו"ר איתן כבל:>
זה לא ועדת המשנה. ביקשתי מיעקב אשר לנהל את הדיון.

<לאה ורון:>
ועדת משנה לא יכולה לדון בדברי חקיקה.

<מרב תורג'מן:>
בהתאם לפרוטוקול, אדוני, אתה פתחת את הישיבה אבל מייד החליף אותך חבר הכנסת יעקב אשר, והוא ניהל את מרבית הדיון.
<היו"ר איתן כבל:>
נכון. זכרתי.

<מרב תורג'מן:>
כאמור, הוועדה טרם אישרה את תקנה 4. התקיים דיון סביב השאלה של נחיצות ההוראה לגבי החובה לאותת במעגל תנועה, וככל שהוועדה תחליט לאשר - - -
<היו"ר איתן כבל:>
האמת, אני מאותת. 

<חן כהן:>
גם אז אמרת את זה. לפני סיום נכנסת.

<היו"ר איתן כבל:>
בדיוק נכנסתי בעניין של האיתות וגם אז אמרתי שאני מאותת.

<יעקב פרי (יש עתיד):>
הכוונה כשנכנסים לכיכר? 

<היו"ר איתן כבל:>
אני נכנס למעגל תנועה ואני פונה שמאלה - -

<חן כהן:>
דווקא כשאתה רוצה לצאת.

<היו"ר איתן כבל:>
- - אני באינסטינקט. זו בדיוק הנקודה. 

<קריאה:>
גם ימינה וגם שמאלה.

<קריאות:>
- - -

<היו"ר איתן כבל:>
למה? גם שמאלה.

<קריאה:>
אין שמאלה בכיכר. 

<קריאה:>
אבל ההצעה היא רק ימינה.

<היו"ר איתן כבל:>
כשאני נכנס לכיכר, יש יציאה ראשונה, יש ישר ויש שמאלה. אתה יכול לצאת ביציאה שלישית. אני רואה את הכיכר עכשיו בראש העין, יהודה הלוי. יש לך פנייה ימינה כשאתה יוצא, יש לך ישר, יש לך שמאלה, ויש שמאלה חזק, חזרה אל הכביש. 

<יפעת רווה:>
זה הפוך ממה שהתקנה אומרת. 

<מרב תורג'מן:>
נכון, זה לא מה שזה אומר.
<היו"ר איתן כבל:>
אני מבין שלא. 

<יעקב פרי (יש עתיד):>
התקנה אומרת לאותת ימינה.

<היו"ר איתן כבל:>
אני שאלתי את השאלה הזו גם אז. הרי זה כמו כל פנייה שאתה מבצע. דרך אגב, עם כל הכבוד לכולנו, איתות הפך להיות מחזה נדיר – לא משנה אם אתה עוקף, בכלל לפנות ימינה, שמאלה, מי בכלל מאותת. היום בבוקר, אוטובוס, אין עבירה שלא עשה, אפילו לא אותת, כאילו התגנב שלא ראינו אותו. אף אחד לא ראה שהוא התגנב לתוך הטור - לא אותתי, לא ראו אותי. 
<מרב תורג'מן:>
אדוני, בהמשך למה שאתה אומר, הוועדה חשבה שנכון שיצא קמפיין סביב תיקון התקנה כך שבאמת זה יגביר את הידיעה בקרב הציבור, ומשרד התחבורה התבקש להביא לוח זמנים לקמפיין שכזה. לפני כן אני חושבת שכדאי שהם יציגו את התקנה שכרגע מונחת לדיון. 

<היו"ר איתן כבל:>
בדיוק. בואו תציגו.

<חן כהן:>
חן כהן, מנהלת אגף הנדסת תנועה במשרד התחבורה. בעקבות כל מה שנאמר פה בדיון הקודם וכל הבקשות שלכם לעשות מחשבה קצת יותר מורחבת – גם בנוגע לנסיעה במעגל דו-נתיבי, כמו שביקשתם, שאנשים לא יודעים איך לנסוע, מאיזה נתיב לאיזה נתיב – אנחנו הרמנו את הכפפה ואנחנו באמת מתכוונים לעשות בדיקה קצת יותר מעמיקה בנושא ולראות איך להסדיר את זה קצת אחרת בתקנות, ולכן אנחנו החלטנו שאנחנו נוריד את זה מהרשימה פה.

<לאה ורון:>
על איזו תקנה את מדברת?

<חן כהן:>
כל הסעיף של תקנה 58 וגם תקנה 59 שאחריה, היא לא יכולה להיות.

<יעקב פרי (יש עתיד):>
תפרטי לנו מה הן כוללות.
<היו"ר איתן כבל:>
מה את מתכוונת? את כל התקנות?

<חן כהן:>
אנחנו נדחה את זה, כן.

<קריאה:>
לא את הכול.

<לאה ורון:>
אין מצב של לדחות. אתם יכולים למשוך.

<היו"ר איתן כבל:>
כן. למשוך. 

<חן כהן:>
לא נדון בזה עכשיו, נמחק את זה ונעלה את זה בצורה אחרת בפעם אחרת.

<היו"ר איתן כבל:>
אני שואל שאלה. האם גברתי מתכוונת שאתם מבקשים להסיר בשלב זה את תקנה 4 ואת תקנה 5 בלבד?
<מרב תורג'מן:>
שנוגעות באותו עניין.

<היו"ר איתן כבל:>
שנוגעות באותו עניין, ולבוא - - 
<חן כהן:>
בהזדמנות אחרת אחרי שאנחנו נחשוב על זה.

<היו"ר איתן כבל:>
- - בהזדמנות אחרת, אבל את השאר אתם מבקשים שנקיים.

<חן כהן:>
ודאי. ודאי. 

<יעקב פרי (יש עתיד):>
תקנה 5 מדברת על איפה מותר ואסור לעצור. 

<קריאות:>
- - -
<היו"ר איתן כבל:>
אני שואל שאלה. סליחה, ברשותכם. יש כאן תקנות. התקנות האלה, יש בהן עשרה סעיפים.

<חן כהן:>
אם אנחנו מורידים - - -
<היו"ר איתן כבל:>
יש כאן את היועצת המשפטית, יש כאן את המנהלת, שזה לחם חוקן כדי לתת לנו את התשובה המקצועית בעניין הזה. נכון לרגע זה, את באה ומודיעה לנו – סעיפים 4 ו-5, את אומרת בשלב הזה, ואולי עניינים נוספים שעלו בדיון הקודם, אתם מבקשים לעשות מחשבה שנייה. 
אומרות לי היועצת המשפטית והמנהלת שיש אחת מן השתיים. או שמושכים, נכון?

<לאה ורון:>
נכון, נכון.

<היו"ר איתן כבל:>
אתן מושכות את כל התיקון - - -
<לאה ורון:>
לא. 

<מרב תורג'מן:>
שלוש תקנות אושרו, אדוני. 

<היו"ר איתן כבל:>
צודקת.

<קריאה:>
אנחנו לא רוצים למשוך. 

<מרב תורג'מן:>
הם כרגע לא יכולים למשוך את התקנות. הם יכולים לבקש שהוועדה לא תדון ולא תאשר את תקנות 4 ו-5, והן לא ייכללו ברצף התקנות האלה.

<לאה ורון:>
בסט הזה של התקנות. 

<מרב תורג'מן:>
כמובן, כפי שאני רואה את הדברים, הם יידרשו להגיש לוועדה או לפרסם תקנות חדשות.

<היו"ר איתן כבל:>
4 ו-5.

<מרב תורג'מן:>
את 4 ו-5.

<היו"ר איתן כבל:>
זה מה שאני התכוונתי מהתחלה.

<מרב תורג'מן:>
אם הם ירצו לשוב ולאשר את זה.

<יעקב פרי (יש עתיד):>
אדוני, תקנה 5, כפי שעוזריי אומרים – לא אני, עם יד על הלב – ישנה עצירה להורדת נוסעים בתחנת מוניות. 

<קריאה:>
זה בהמשך. 

<יעקב פרי (יש עתיד):>
זה לא ב-5?

<יפעת רווה:>
לא. בתקנה 7. 

<היו"ר איתן כבל:>
אני רק רוצה לומר לכם – אנחנו כבר בסוף – דברים כאלה, לא שזה יעזור לנו, הייתם צריכים להגיד לנו מראש. הקצבנו לדיון הזה שעה וחצי. זה פשוט, באמת אני אומר לכם. 
<לאה ורון:>
ועכשיו שמעת שהם רוצים להוריד את 4 ו-5.

<מרב תורג'מן:>
פעם ראשונה.

<לאה ורון:>
יוצא מן הכלל. התנהלות לתפארת. 

<מרדכי פדר:>
אז יהיה זמן לשיר בסוף.

<היו"ר איתן כבל:>
נראה.

<יעקב פרי (יש עתיד):>
לא היה שיר בהתחלה?

<היו"ר איתן כבל:>
היה. יש חמשיר שהוא עשריר. עם הזמן, הוא לא יודע לספור עד חמש. 

<מרב תורג'מן:>
אדוני מקבל את בקשת משרד התחבורה להסיר את תקנות 4 ו-5?

<היו"ר איתן כבל:>
כן, מקבל את הבקשה להסיר את תקנות 4 ו-5. הלאה. 6. 

<סיגלית ברקאי-וקאיל:>
	"תיקון תקנה 64
	66.
	בתקנה 64 לתקנות העיקריות, בסופה יבוא:

	
	
	"(ז)
נוהג רכב המתקרב למעגל תנועה שלפניו מוצב תמרור 303, ייתן זכות קדימה לרכב הנמצא בתוך מעגל התנועה."."


<מרב תורג'מן:>
וזה אתם לא רוצים לחשוב, בהמשך לאיתות?

<חן כהן:>
לא. זה רק לעניין זכות קדימה.

<יעקב פרי (יש עתיד):>
מה זה תמרור 303?

<קריאה:>
זה התמרור של מעגל תנועה.

<היו"ר איתן כבל:>
זכות קדימה של מי שנמצא בתוך המעגל. 

<יעקב פרי (יש עתיד):>
בסדר, אין בעיה. 

<היו"ר איתן כבל:>
הערות? שוטרים, יש לכם התייחסות? מישהו מכם, יש לו איזה רעיון? תודה. מי בעד? 

הצבעה

בעד – פה אחד
תקנה 6 נתקבלה.
<היו"ר איתן כבל:>
התקנה אושרה. 7.

<סיגלית ברקאי-וקאיל:>
	"תיקון תקנה 72
	77.
	בתקנה 72(א) לתקנות העיקריות - 

	
	
	
	(1)
אחרי פסקה (2א) יבוא:

	
	
	
	
	"(2ב)
בדרך שהוצב לפניה תמרור 401;"

	
	
	
	(2)
בפסקה (14), המילים "פרט לעצירה לשם הורדת נוסעים" -יימחקו."


הכוונה היא כאן למעשה לעשות שני שינויים בדיני החנייה. אחד זה לקבוע איסור חנייה בדרך אסורה, שזה התמרור 401. בדרך אסורה אסור גם להיכנס.
<יעקב פרי (יש עתיד):>
מה זה נקרא דרך אסורה?

<חן כהן:>
אסור להיכנס אליה משני הצדדים. 

<יעקב פרי (יש עתיד):>
שאין בה נסיעה.

<סיגלית ברקאי-וקאיל:>
שאין בה נסיעה, גם לא לצורך חנייה. האיסור השני הוא איסור למעשה לבצע עצירה להורדת נוסעים בתחנת מוניות, פשוט בגלל שזה אזור שמיועד לרכבים מסוימים ואסורה שם החנייה. 
<יעקב פרי (יש עתיד):>
לזה אני מתנגד. אני חושב שזה מוגזם לאסור חנייה איפה שיש תחנות מוניות – עם כל הכבוד שיש לי למוניות, ואת הכבוד שלי למוניות נתתי. 
<מרב תורג'מן:>
זה אפילו לא חנייה. זה עצירה לשם הורדת נוסעים. 
<היו"ר איתן כבל:>
אני רוצה לחדד. אתמול במקרה היה לי אירוע כזה. הכול היה פנוי אז זה פחות היה בעייתי. באתי לסופר בבוקר – אני מדבר על 7:00 בבוקר, 8:00 – הייתה חנייה. כדי שאני אוכל לצאת יותר מהר עשיתי רוורס. אני מסתכל, תחנת מוניות. דרך אגב, מעולם לא ראיתי שם מונית, אבל זה לא חשוב.

<יעקב פרי (יש עתיד):>
יש תמרור.

<היו"ר איתן כבל:>
כן. השאלה אם בתמרורים האלה אתם גם כותבים – הרי ברוב המקומות זה לא באמת תחנת מוניות. 

<חן כהן:>
למה? תחנת מוניות זה תחנת מוניות. 

<היו"ר איתן כבל:>
כתוב שם תחנת מוניות. אני כבר גר איזה - - -
<יעקב פרי (יש עתיד):>
חודשיים. 

<היו"ר איתן כבל:>
חודשיים, 20–30 שנה, ואף פעם לא ראיתי שם מוניות עומדות. 

<יעקב פרי (יש עתיד):>
וגם לא מדובר על חנייה.

<היו"ר איתן כבל:>
האם לא יכולים לכתוב נניח - - -

<מרב תורג'מן:>
זה לכאורה אמור להיות אולי מקום בטוח לעצור כי אם זו דרך ראשית - - -

<יעקב פרי (יש עתיד):>
זה נראה מוגזם. חנייה, אני מבין. 

<היו"ר איתן כבל:>
חנייה, מסכים. צריך לכתוב אולי שעות שבהן לא עובדים. 
<יעקב פרי (יש עתיד):>
הבעיה איפה שיש תמרור של תחנת מוניות – אני מסכים.

<לאה ורון:>
איפה בסוף יורידו נוסעים?

<סיגלית ברקאי-וקאיל:>
אבל תחשבו על זה שיש מונית שאמורה להיכנס, ומישהו אחר עומד שם. הוא יוצר עיכוב לתנועה כי הוא אמור להיכנס לאזור שהוא אמור לחנות בו באזור תחנת המוניות, ויש רכב שעומד שם ומחכה להוריד נוסעים, לאסוף נוסעים וכו'.
<יעקב פרי (יש עתיד):>
לא חנייה. אמרנו עצירה.

<לאה ורון:>
כתוב: פרט לעצירה לשם הורדת נוסעים. 

<היו"ר איתן כבל:>
לא. את מדברת על שני דברים. בואי ניקח אותך כדוגמה. 

<סיגלית ברקאי-וקאיל:>
אני לא עוצרת בתחנת מוניות.

<היו"ר איתן כבל:>
את רוצה לדקה. זה המקום שהוא הכי בטוח כי הוא כל כולו, כל האזור הזה – הרי בסוף במה אנחנו עוסקים? 
<יעקב פרי (יש עתיד):>
מיועד.

<היו"ר איתן כבל:>
מיועד. אם הוא חונה ועומד, חוסם את התחנה ומחכה – זה משהו אחר. 

<סיגלית ברקאי-וקאיל:>
לנוסע שיבוא, אבל ברגע שאין לך מגבלה לזה, אז כל אחד יכול באמת לעמוד. 

<היו"ר איתן כבל:>
אני שואל אותך שאלה. אני נוסע, רואה תחנת מוניות, אני אומר נעצור בשביל הכיף? בסוף, אתה עוצר כדי להוריד מישהו או לאסוף במקרה הטוב מישהו לשנייה, דקה. מישהו עם סלים, סיטיפס.

אורחים, מישהו מכם חושב?

<יעקב פרי (יש עתיד):>
אנחנו חברים של המפכ"ל, אתם יכולים לדבר.
<היו"ר איתן כבל:>
מה אתם אומרים? מה נראה לכם?

<נעם גרינברג:>
נעם, אני חוקר. אני אומנם לא איש תנועה.
<היו"ר איתן כבל:>
כאן זה לא קשור, אף אחד מאתנו לא איש תנועה.

<נעם גרינברג:>
יש פה דווקא איש תנועה מקצועי יותר ממני אבל עדיין, לפי מה שאני יודע, רוב התאונות קורות כשאנשים עוצרים במקומות שאסור לעצור, שקשה לעצור, שמנסים לתקן או להעלות נוסעים או משהו כזה. 

השאיפה שלנו היא לאפשר לאנשים כמה שיותר לעצור במקומות בטוחים. 

<היו"ר איתן כבל:>
מה יותר בטוח ממקום של תחנת מוניות שבו יש את הנוהל של עצירה והעלאה? יש פה חוקר תנועה? תתקרב, נשמע אותך. איך אומרים, נרוויח אתכם. 
<נעם גרינברג:>
אני רק אסיים. אני אומר, אני מסכים עם אדוני. ככל שאפשר לאפשר לאזרחים לעצור במקום מסודר – להעלות, להוריד נוסע, לבצע איזושהי פעולה מהירה בבטחה - כדאי. 
<היו"ר איתן כבל:>
תודה. בבקשה. 

<מופיד מישלב:>
בוקר טוב. שמי מופיד מישלב, אני במקרה בוחן תנועה, חוקר תאונות. במקרה הזה אני גם מסכים. לגבי תחנת מוניות, זה המקום הכי בטוח. הרי כל מי שנוסע עם האוטו כנוסע, הוא צריך לרדת בוא נגיד, זה מקום בטוח. זה סך הכול לצורך, לא כי בא לי לשבת שם – לא יודע, לאכול, לשתות או משהו.
אז אני מסכים עם זה שכן, הנוסעים ירדו במקום בטוח כי בסופו של דבר אנחנו צריכים למנוע את כל תאונות הדרכים, לצמצם את כמות תאונות הדרכים, במיוחד הקטלניות. אז אני מסכים עם זה שבאמת ישאירו את הדבר הזה – שיעצרו, יורידו נוסעים בבטחה, לצורך, לא מעבר לכך. תודה.

<היו"ר איתן כבל:>
תודה לך. דעתך נשמעה, דעתכם. 

<יעקב פרי (יש עתיד):>
בוא נשמע את המנהלת. 

<היו"ר איתן כבל:>
בבקשה.

<סנ"צ דנה ימינחה:>
דנה ימינחה, ראש מדור ייעוץ וחקיקה באגף התנועה. אני אתן את הזווית אולי השנייה כדי קצת לאזן. אני מבינה את הצרכים האלה, והצרכים האלה מוכרים לנו. עדיין, בדיון שביצענו באגף חשבנו שאנחנו לא מוצאים לנכון להביע התנגדות לתיקון, אנחנו גם מכירים את המצבים ההפוכים של רכב שעומד ובעצם מייצר איזושהי הפרעה למונית שרוצה להיכנס למפרץ החנייה שלה, ולכן, בגלל שהיא מחכה עכשיו אז נוצר גם פקק אחריה, וזה יוצר שיבושים אחרים בתנועה.
אני מבינה את השיקולים לכאן ולכאן. אנחנו נאכוף מה שיוחלט.

<היו"ר איתן כבל:>
אני רוצה לומר לכם באמת – איך אומרים אצלנו בבית הכנסת, במחילה מכבודכם – אנחנו מדברים על נסיעה בדרך כלל בתוך העיר. את יודעת כמה יוצא לנו – אתה לפעמים מחכה שרכב יצא מחניה, נכנס לחניה – באמת, להפוך את זה עכשיו לתקנה שמישהו יוכל להעלות ולהוריד מישהו לדקה בתחנת מוניות – במחילה, כמו שאומרים, מופרך. 
<לאה ורון:>
מה גם שהאיסור לחנות – נשאר. 

<היו"ר איתן כבל:>
כן, אף אחד לא חונה. 

<לאה ורון:>
לא ישאירנו עומד.

<היו"ר איתן כבל:>
אני אתן לך סתם דוגמה. הבת שלי אומרת לי: אבא, אני מחכה לך בפינה. לעולם לא נוכל – בוודאי כשהכול מימין ומשמאל סגור לגמרי עם רכבים – מה, באוויר? תרוצי, אני אאסוף אותך בחניון בפתח תקווה כבר כדי שיהיה לי את המקום היחיד שאני אוכל לקחת אותה. אין. זה שנייה.

מה העניין? אני מזכיר, אבל זה כבר לא קשור לתקנה, זה קשור לתרבות. אלה שפותחים שולחן.

<סנ"צ דנה ימינחה:>
והם מחכים עכשיו. הם מחכים – היא צריכה להגיע. 

<היו"ר איתן כבל:>
בסדר, אבל זה לא העניין. לפתוח שולחן ולהדליק את המנגל עד שמישהו יגיע או היא תגיע, זה כבר דיון אחר. זאת הפרעה לגמרי לתנועה. 
<יעקב פרי (יש עתיד):>
הפרעה לתנועה, תחטוף דוח – בלי שום קשר. נכון? 
<סנ"צ דנה ימינחה:>
נכון.

<לאה ורון:>
זאת אומרת שהוועדה מאשרת בתקנה 7 את פסקה (1) ולא את פסקה (2).
<היו"ר איתן כבל:>
יפה. גבי בן הרוש, משפט. 

<גבי בן הרוש:>
למרות שחבריי אנשי המוניות לא נמצאים פה, אבל שאלתם. מרבית התחנות, במיוחד בחיפה – זה עוד משנות החמישים – השלט תחנת מוניות קיים, אין מוניות, זה עומד ריק. לדעתי צריך להיות תמרור שמורה – אסורה חנייה, פרט להורדת נוסע, זה הכול, או נוסעים. 
<היו"ר איתן כבל:>
כפרה עליך, אתה מוסיף לנו עוד תנאים. עשה לי טובה, אתה גם נהיית ביורוקרט? 

<גבי בן הרוש:>
לא ביורוקרט. להורדת נוסע, לא לחנייה. 
<היו"ר איתן כבל:>
תחנת מוניות לא חונים, בהגדרה. לא חונים, זה הכול. עכשיו הלכנו לחניות – רק דיברנו על העלאה והורדה לדקה. 

<חן כהן:>
לא העלאה. רק הורדה. 

<היו"ר איתן כבל:>
הורדה. סליחה. 

<מרב תורג'מן:>
עצירה לשם הורדה.

<היו"ר איתן כבל:>
אני לא חושב שצריך – ואני אומר לך, חברי יעקב פרי – איזה סיבה אם אני רוצה להעלות מישהו בתחנה? תחכה לי ליד תחנת מוניות. 

<יעקב פרי (יש עתיד):>
זה בסדר. אבל אם אתה קובע איתו ב-15:30 ואתה מגיע - - 
<היו"ר איתן כבל:>
זה כבר הפרעה לתנועה.

<יעקב פרי (יש עתיד):>
- - ב-15:10, ויושב עד 15:30, זאת הכוונה. הכוונה רק להעלאה והורדה של נוסעים. 

<קריאה:>
לא. רק הורדה. 

<לאה ורון:>
התקנה מדברת רק על הורדה. אם אתה רוצה להעלות אותי לאוטו, אתה לא יכול. 

<היו"ר איתן כבל:>
סליחה, אתם לא יכולים לגזור גזירות שהציבור לא יכול לעמוד בהן. 

<יעקב פרי (יש עתיד):>
נכון.

<היו"ר איתן כבל:>
עכשיו השוטרים יעשו מארבים ליד תחנות מוניות - יסתוו כולם לראות מי מעלה, מי מוריד. נו, בחייכם. זה לא נקרא שירות לקהילה, אפרופו היום. זה כאילו לחפש את הקהילה. 

ממה נפשך. אם הוא עומד שם חמש דקות והגיעה המונית ורוצה להיכנס, זו הפרעה לתנועה. אדוני, הוא צופר לו – סע. אבל אם הוא בא, מחכה לו דקה, מעלה אותו, מוריד אותו, תודה רבה ונסע, עכשיו אני אגיד לו, הורדת נוסעים בלבד – נו, בחייאת. 
<סיגלית ברקאי-וקאיל:>
זה מה שכתוב היום.

<היו"ר איתן כבל:>
ברור לי. תראי לי מקום אחד - - -

<סיגלית ברקאי-וקאיל:>
להוריד, שיהיה ברור שאסור בכלל. 

<היו"ר איתן כבל:>
אז אני חולק עלייך. זה לא עם פנים לציבור. מה גם שהנסיעה בתוך העיר זה לא בדיוק נוסעים על 100 קמ"ש, ולא צריך. אתה נוסע ברוב המקומות על 20 קמ"ש - כך לפחות אתה אמור – מקסימום 30 היום, אפילו 50 בחלק מהמקומות שזה עדיין מתקיים, זה כבר נשמע לי אפילו יותר מדי בחלק מהמקומות.
לכן, מה שאני אומר לכם, חבר הכנסת פרי, אני ממליץ שתינתן אפשרות להורדה והעלאה.

<יעקב פרי (יש עתיד):>
אני אצביע איתך על זה.

<היו"ר איתן כבל:>
תודה.

<יעקב פרי (יש עתיד):>
השאלה רק אם משרד התחבורה לא צריך לחזור חזרה לשלטונות. 

<סיגלית ברקאי-וקאיל:>
זה לא משהו שנבחן בכלל. 

<היו"ר איתן כבל:>
תגידי, מה צריך בחינה. מה, צריך לעשות קורס, עכשיו לצאת לסופשבוע להתאמן על זה?
<סיגלית ברקאי-וקאיל:>
צריך להבין את ההשלכות. זה שונה לגמרי מההצעה שביקשנו.
<היו"ר איתן כבל:>
אז בסדר, אז מה. 

<לאה ורון:>
הוועדה איננה חותמת גומי של המשרד, עם כל הכבוד. 

<היו"ר איתן כבל:>
אתן ככה, לא מהוותיקות פה אצלי בוועדה. את יודעת שבחוק שירותי רכב הוועדה הוסיפה 60 סעיפים שלא היו בחוק המקורי. נו, אז מה. אם ככה, אם אתם יותר חכמים מאיתנו - -
<סיגלית ברקאי-וקאיל:>
לא, אין בעיה, אני רק אומרת - - -

<היו"ר איתן כבל:>
- - מה אתם רוצים מאיתנו, תאשרו את זה לבד.

<סיגלית ברקאי-וקאיל:>
אנחנו לא. 

<היו"ר איתן כבל:>
ברור לי כשמש לאור הירח, שלא. 

<סיגלית ברקאי-וקאיל:>
לא, מה שאני אומרת זה שכל תיקון שהוא מעבר למה שהצענו, שזה מוסיף על מה שקבוע בתקנות גם היום, זה משהו שאנחנו צריכים לבדוק את ההשלכות שלו.

<היו"ר איתן כבל:>
אוקיי. אין שום בעיה. 

<לאה ורון:>
הוועדה תאשר. ירצה השר, לא יחתום על התקנות - - -
<היו"ר איתן כבל:>
יש לכם את 4 ו-5. תחזירו. בדיוק. אין מצב שאני מאשר – במחילה – את השטות הזו שאפשר להוריד ואי אפשר להעלות מישהו שמחכה לך. 

<חן כהן:>
זה היום קיים.

<סיגלית ברקאי-וקאיל:>
היום קיים.
<היו"ר איתן כבל:>
אז מה. 

<סיגלית ברקאי-וקאיל:>
לא, היום בתקנות זה רשום. 

<מרב תורג'מן:>
רשום: פרט לעצירה לשם הורדת נוסעים. 

<היו"ר איתן כבל:>
נכון.

<מרב תורג'מן:>
חבר הכנסת כבל מבקש לאפשר גם העלאת נוסעים ולא רק עצירה לשם הורדת נוסעים. 

<סיגלית ברקאי-וקאיל:>
זה שונה ממה שאנחנו - - -

<חן כהן:>
זה פשוט הפוך ממה שאנחנו ביקשנו. 

<היו"ר איתן כבל:>
ברור לי. נו אז מה. את מבינה מה את עושה? המקום הכי בטוח להעלאה והורדת נוסעים - -
<יעקב פרי (יש עתיד):>
איפה שיש תחנת מוניות. 

<היו"ר איתן כבל:>
- - תחנת מוניות, דווקא שם את אומרת לי לא. את יודעת מה את עושה? את אומרת לבן אדם – או עוף לתוך האוטו, תוך כדי נסיעה יפתחו לו את החלון והוא יתעופף פנימה, או את אומרת לו תעצור בכביש מהיר, או את אומרת לו תעצור בתחנת אוטובוס, שגם אז אסור לו.
<חן כהן:>
גם שם אסור לו. 

<היו"ר איתן כבל:>
אני שואל אותך שאלה: איפה? את קובעת עם חברה שלך. את רצה, היא אומרת – חכי, פה אני לא יכולה, כאן יש תחנת מוניות; חכי, אנחנו הגענו לתחנת אוטובוס. הנה פה עיקול, את עולה או יורדת?

<חן כהן:>
אבל הרעיון הוא שהרשות המקומית תאתר את המקומות ותאפשר אותם. במידה שזה מקום שצריך העלאה והורדת נוסעים, היא צריכה לאתר מקומות אחרים.
<היו"ר איתן כבל:>
באמת? מה דעתך שהם לא יעשו שם חנייה או אדום? אדום, אסור לו לעצור.

<סיגלית ברקאי-וקאיל:>
אבל עצם זה שמישהו יבוא ויחנה שם.

<היו"ר איתן כבל:>
תם הוויכוח, יקירה. כל אחד משתמש בסמכות הנתונה לו. 

<יעקב פרי (יש עתיד):>
זו עמדת הוועדה.

<היו"ר איתן כבל:>
אנחנו משתמשים בסמכות הנתונה לנו כוועדה. אם ירצה השר למשוך, והוא יבוא ויגיד – חברי הכנסת האלה לא מבינים מהחיים שלהם כלום, בחיים לא עמדו ליד זה – אין בעיה, תמשכו, אל תאשרו את התקנות, שהשר לא יחתום על התקנות. 

<סיגלית ברקאי-וקאיל:>
לא, אבל זה מבטל לנו את כל התקנות. 

<יעקב פרי (יש עתיד):>
למה? הסיפור הזה מבטל לכם את כל התקנות?

<לאה ורון:>
יש הליכים משפטיים בשביל לקיים את הנוהל. 

<היו"ר איתן כבל:>
אם השר רוצה, שיגיש רביזיה, יבוא לכאן, או המנכ"ל שלו, ויסביר למה.

<לאה ורון:>
זה לא התנהלות תקינה כרגע, באמת, מהרגע הראשון עד הרגע האחרון.

<היו"ר איתן כבל:>
אני מעלה להצבעה.

<מרב תורג'מן:>
אדוני מעלה להצבעה את הוספת המילה "להעלאת" אחרי לשם, כך שיצא: "פרט לעצירה לשם העלאה והורדת נוסעים".

<היו"ר איתן כבל:>
נכון. מי בעד?

<יעקב פרי (יש עתיד):>
אני, אבל לא הבנתי. תקראי עוד פעם. 

<היו"ר איתן כבל:>
פרט להעלאה והורדה.

<יעקב פרי (יש עתיד):>
עצירה פרט לזה. כן, אין בעיה.

<מרב תורג'מן:>
זה החריג. היא קובעת את האיסור, למעט החריג שהצגנו. 

<יעקב פרי (יש עתיד):>
הבנתי. בסדר.

<היו"ר איתן כבל:>
אסור לעצור שם.

<יעקב פרי (יש עתיד):>
אסור לעצור, רק להוריד ולהעלות נוסעים. 

<היו"ר איתן כבל:>
תודה רבה. מי בעד? 

הצבעה

בעד – פה אחד
תקנה 7 אושרה.
<היו"ר איתן כבל:>
אושר.

<מרב תורג'מן:>
לשם הפרוטוקול. אדוני מאשר גם את פסקה (2ב). 

<היו"ר איתן כבל:>
כן. 

<מרב תורג'מן:>
שעניינה כביש סגור.

<היו"ר איתן כבל:>
נכון. 

<יעקב פרי (יש עתיד):>
"בדרך שהוצב לפניה תמרור 401;"

<מרדכי פדר:>
המילה האחרונה היא "יימחקו". 

<מרב תורג'מן:>
אני הקראתי ואמרתי שהתיקון יהיה במקום מה שכתוב, תהיה הוספת המילה "העלאה". 

<לאה ורון:>
היועצת המשפטית יודעת. 

<היו"ר איתן כבל:>
הלאה. הסעיף הבא.

<סיגלית ברקאי-וקאיל:>
	"תיקון תקנה 85
	88.
	בתקנה 85(ד) לתקנות העיקריות, בפסקה (1), הקטע החל במילים "ולמעט בדרכים" עד סופה -  יימחק."


<היו"ר איתן כבל:>
שזה אומר? 

<יעקב פרי (יש עתיד):>
זה משהו עם המטענים?

<סיגלית ברקאי-וקאיל:>
מבחינת הובלה, נסיעה מתחת למקומות, גבהים של גשרים וכו'. כיום רשום שאפשר לאסור את המעבר. אסור לעבור מעבר למה שרשום – יש עליו שילוט. 
<יעקב פרי (יש עתיד):>
הגובה של המטען.

<סיגלית ברקאי-וקאיל:>
בהתאם לגובה, שאינו תואם. ובמקומות, או שיש שילוט או שזה במקומות שהשר פרסם ברשומות. 
אנחנו מבקשים להסיר את זה בגלל שזה לא נכון לקבוע איסור שמישהו לא ידע עליו, שהוא מפורסם ברשומות. מישהו יכול לקבל על זה דוח, ואנחנו חושבים שצריך שיהיה תמרור מוסדר.

<יעקב פרי (יש עתיד):>
אני רוצה להבין. התבלבלתי לגמרי. אתם מבקשות עכשיו למחוק - - 

<סיגלית ברקאי-וקאיל:>
את הפרסום ברשומות.

<יעקב פרי (יש עתיד):>
- - אישור שהיה בסמכות המפקח על התעבורה - - 

<סיגלית ברקאי-וקאיל:>
בדיוק.

<יעקב פרי (יש עתיד):>
- - להגביל גובה של מטענים למקומות מסוימים.

<סיגלית ברקאי-וקאיל:>
לא, לא. 

<יעקב פרי (יש עתיד):>
כלומר, אסור לי לפזר סחורה שגובהה יותר משלושה מטר.

<סיגלית ברקאי-וקאיל:>
לא, לא. 

<יעקב פרי (יש עתיד):>
אז תסבירי לי.

<סיגלית ברקאי-וקאיל:>
היום אסור לך לעבור מתחת למקומות שבגובה שלך אתה חורג מהם. האיסור הוא או אם יש לך תמרור לזה, שאומר מה הגובה - -
<היו"ר איתן כבל:>
או שאתה נתקע בגשר.

<סיגלית ברקאי-וקאיל:>
- - או שהמפקח פרסם את זה ברשומות. 

<יעקב פרי (יש עתיד):>
וזה קיים היום.

<סיגלית ברקאי-וקאיל:>
זה מה שקיים היום. אנחנו אומרים שצריך שיהיה תמרור, יישאר התמרור, ולא יהיה פרסום ברשומות כי אנשים לא מודעים לפרסום ברשומות.

<לאה ורון:>
כי אין לזה שום ערך. 

<היו"ר איתן כבל:>
אין לזה ערך. 

<יעקב פרי (יש עתיד):>
אין לי בעיה עם זה.

<היו"ר איתן כבל:>
בבקשה, גברתי. 

<סנ"צ דנה ימינחה:>
משפט בהקשר הזה. אנחנו חושבים שיש ערך לכך שאדם יוכל לתכנן מראש את נתיב הנסיעה שלו. אני מסכימה שפרסום ברשומות הוא לא הכלי האפקטיבי לעשות את זה. אנחנו חשבנו על כך שנכון יותר כן לפרסם את זה אולי באתר האינטרנט. 

<היו"ר איתן כבל:>
זה מה שרציתי לומר.

<סנ"צ דנה ימינחה:>
אדם יוכל לתכנן ולא להגיע למצב שהוא נמצא בציר עכשיו עם מטען וקיים גשר. 

<היו"ר איתן כבל:>
אני לא מבקש, אני מחייב. אני מחייב שבאתר האינטרנט יפורסמו כל הגבהים של כל הגשרים. אני חושב שזה דבר שאם לא נעשה עד היום, זה נשמע לי - - -
<יעקב פרי (יש עתיד):>
לאור ניסיונות שהיו לא מזמן. 

<היו"ר איתן כבל:>
בוודאי. זה בקל וחומר. זאת אומרת – ותכף גבי יאמר כמה מלים, אני מניח, בהקשר הזה גם מהניסיון שלו – כשאתה יוצא לדרך, הנחת העבודה היא שאנחנו מכירים, בוודאי ובוודאי, אבל לא כולם – זה יכול להיות מנהג חדש והוא יוצא לדרך, לפעמים גם כן באותו כביש, ההבדל בין נתיב ימני לנתיב שמאלי 20–30 סנטימטר שיכול לעשות את ההבדל הגדול בין לקחת איתך את הגשר או להמשיך בנסיעה באופן חלק ומסודר.
<מרדכי פדר:>
אם אדוני יכול לבקש מ-Waze לכלול את זה בתוך התוכנה.

<היו"ר איתן כבל:>
מה עוד אדוני רוצה? 

<גבי בן הרוש:>
חבר'ה, מספיק עם ההצעות שלכם. רבותי, אני הייתי בטוח שמשרד התחבורה יבוא פעם אחת עם איזה רעיון יצירתי. לצערי, נהרגו לנו נהגים שנכנסו מתחת לגשרים – אם זה בכפר סבא , והמקרה האחרון בקוקה-קולה.

התקנה מדברת על סוג רכב כבד, עד 4.80 גובה מותר לי לנסוע. לא Waze ושום טכנולוגיה לא תעזור כי הגשרים בארץ הם לא אחידים. יש לנו גשרים של 3.10, 2.40 ואחרים. ונהגים, אתה לא יכול לתכנן מסלול כי אתה לא יודע איזה מטען שמו עליך יום קודם. 

מה שאני ביקשתי ממנכ"ל מע"צ בפגישה האחרונה לפחות, לשים מקדמי חיכוך מול הגשרים האלה. 

<יעקב פרי (יש עתיד):>
לשים מקדמי?

<גבי בן הרוש:>
חיכוך.

<לאה ורון:>
מה זה?

<גבי בן הרוש:>
איזו קורה, חוץ מהתמרור שקיים בצד הדרך. יש לנו את המקרה בזיכרון של גשר 4.10, נהג יורד מהאוטוסטרדה לכיוון כביש 6, מתי הוא נעצר? כשהוא נכנס בגשר. כשאין הרוגים, לא מדווחים על זה. אז לפחות אני חושב בתקנה 85 לקדם ולחייב את נתיבי ישראל לשים את המחסום הזה, שהנהג יחטוף את המכה עוד לפני שהוא מגיע לגשר כי אז מונעים אסון – גם לזה שמאחור וגם לנהג עצמו.

<לאה ורון:>
לא הבנתי. מה שאתה מציע זה שלפני כל גשר יהיה מחסום? 

<יעקב פרי (יש עתיד):>
לא. יהיה מקדם ביטחון. 

<גבי בן הרוש:>
היום בכביש 6 למשל, יש את הגשרים אבל לפני הגשרים או אחרי הגשרים יש את המעקות עם המצלמות. לזה הכוונה. 

מי שייכנס במעקה הזה, בעצם הוא לא יכול לעבור את הגשר, מנענו את האסון הבא. אותו דבר בגשרים האלה כי בכל הארץ יש מערבלי בטון, זה לא מטען, מערבלי בטון שנתקעים לנו בתוך הגשרים. אם היה משהו שחוסם אותם 50–100 מטר קודם, לא היה קורה האסון הזה. לזה הכוונה.

<לאה ורון:>
מה משרד התחבורה מציע?

<היו"ר איתן כבל:>
אלה שני עניינים שאמורים להשלים זה את זה. הם לא באים בסתירה, הם לא בהתנגדות. אנחנו קודם כול נאשר את התקנה כפי שהיא.

דבר שני, אני מבקש – ואני מבקש גם לעקוב אחרי זה – שאכן עלה תוך שלושה חודשים, מספיק לכם?

<חן כהן:>
אני אגיד לך, כי כבר חשבנו על הדבר הזה גם בלי שהמשטרה אמרה לעשות את זה, באמת בעקבות התאונות שהיו לאחרונה. 

<היו"ר איתן כבל:>
היו כבר מזמן. אלוהים, זה היה אמור כבר להיות מסודר. אתם מסדרים עבודה לבוחני תנועה. אתה מבין למה אחר כך? 

<מופיד מישלב:>
לצערנו. 

<חן כהן:>
העניין הוא שנניח בכבישים הבין-עירוניים אנחנו יכולים לעשות את זה די מהר – בנתיבי ישראל, בדרך ארץ, אין שום בעיה. אנחנו חשבנו להרחיב את זה גם לאזור העיר, לאזור העירוני, ושם זה קצת יותר בעיה. 

<היו"ר איתן כבל:>
אולי תתחילו? אולי תתחילו מה שאתם יכולים.

<חן כהן:>
נכון. 

<היו"ר איתן כבל:>
מה שאתם יודעים. צריך את הדיון הזה בשביל זה? אחרי התאונה, הדבר הכי מתבקש, הכי טריוויאלי – לא צריך כלום – ההוראה הראשונה שהייתה צריכה להינתן זה לרשת את כל הגשרים בארץ, קודם כול הבין-עירוני וכביש 6 – באתר האינטרנט, פעם אחת. ופעם שנייה, לשים שלטים, לעבור גשר גשר ולוודא – בבין-עירוני, אפילו לא אמרתי משהו שהוא לא בסמכותכם – כבר לשים שלטים שהם מאירי עיניים, על-פי הגדלים לגבי הגובה.

<קריאה:>
זה חייב להיות. 

<היו"ר איתן כבל:>
לא. הוא מדבר על משהו אחר. בן הרוש דיבר על עניין שהוא אומר, מעבר לנקודה שאתה צריך להוסיף.

<יעקב פרי (יש עתיד):>
מה זה מקדמי חיכוך, גבי?

<גבי בן הרוש:>
יש קורות, ויש חלק כן מרושתים – כמו שהיושב-ראש אומר. אני ביקשתי ממנכ"ל נתיבי ישראל, נסים, לקחת את הגשרים האלה. עד המקרה של קוקה-קולה לא ידעתי שהגשר הוא בעצם לא מהודק אפילו, הוא מונח, זה גשר של 40 טון שאנחנו מובילים אותו, שמים אותו פשוט, ומנוף קטן הרים את הגשר וקרה אסון. 

ביקשתי, א', ליידע אותנו שנדריך ונסמן לאותם נהגים; ב', אני מבקש ואני רואה את זה ואני נוסע המון קילומטרים כל יום בארץ. חלק מהגשרים, כן יש את הקורה הזאת לפני הגשר, שלא נותנת.

<יעקב פרי (יש עתיד):>
תסביר לנו, להדיוטות. יש גשר. צריך להתקין קורה?

<גבי בן הרוש:>
יפה. כן.

<יעקב פרי (יש עתיד):>
איפה? קורה בצידי הגשר?

<גבי בן הרוש:>
חבר הכנסת פרי, היום בחלק מהגשרים בארץ יש את הקורה עוד לפני הגשר. אם הגשר 3.40 מ' או 3.80 מ', שמים מקדם של 50 מטר לפני הגשר.

<קריאה:>
כמו בכניסה לחניון. 

<קריאה:>
בדיוק. אותו רעיון. 

<חן כהן:>
זה נקרא מכשול גובה אצלנו. 

<גבי בן הרוש:>
ואז נמנע את האסון הבא.

<היו"ר איתן כבל:>
אוקיי. גבי, אין עדיין רשות, אתה כבר רוצה שיתקינו את זה? 

<גבי בן הרוש:>
מה זאת אומרת אין רשות? 
<חן כהן:>
זה שני דברים שונים. 

<היו"ר איתן כבל:>
ברור כשמש. שהפרוטוקול יבין – קצת הסתלבטתי על המשרד, אם הפרוטוקול לא הבין. משהו שלא צריך לעשות שום דבר, רק לשבת ולהקליד, אתה מבקש עוד שיוציאו תקציב. הרי זה תקציב. לא משנה אם הוא גדול או קטן, אם הוא חשוב או לא, אבל זה תקציב. 

קודם כול, בואו נצביע על אישור התקנה. מי בעד אישור התקנה?

הצבעה

בעד – פה אחד
תקנה 8 נתקבלה.

<היו"ר איתן כבל:>
תודה. תקנה 8 אושרה. בנוסף, אני מבקש, אני אומר שזה צריך להיעשות תוך שלושה חודשים, אני כותב. אם המשרד ירצה לבקש אורכה, שיבקש אורכה. אנחנו מבקשים כוועדה שתוך שלושה חודשים תינתן לנו פה הרשות שיועלה באתר האינטרנט או המקום שהנהגים יודעים ואמונים להיכנס אליו, פעם אחת. ופעם שנייה, שכל הגשרים - - -

<לאה ורון:>
הכוונה היא לאתר האינטרנט של משרד התחבורה.

<היו"ר איתן כבל:>
משרד התחבורה. כן, אני מניח. זה האתר. ובנוסף, אני מבקש שייתנו לנו דיווח – משרד התחבורה – לגבי כל הגשרים שיש בהם תמרור מוסדר, שכבר יודעים מה הגובה בכל אחת מן הכניסות אל הגשר, שיש תמרור שמודיע על כך.
<לאה ורון:>
אני חושבת שעל כל הגשרים יש תמרור. 

<היו"ר איתן כבל:>
לא יודע.

<חן כהן:>
תמרור של איסור כניסה הוא לא מחויב בכל גובה. מה שכן, על הגשר עצמו יש את התמרור עם הגובה. זה חייב.

<היו"ר איתן כבל:>
אני התכוונתי לזה. אני עוד לא ביקשתי דברים מסובכים. הדברים הפשוטים שהיו אמורים להיות. 

<חן כהן:>
כמה שאני יודעת, זה כבר אמור להיות.

<היו"ר איתן כבל:>
כיוון שאני כבר לא סומך על כלום – אמור, את יודעת כמה דברים אמורים להיות? אמור. 

<מרב תורג'מן:>
בגלל זה את הגובה אתה רוצה שיפרסמו גם באינטרנט. תהיה רשימה של הגשרים עם הגובה.

<היו"ר איתן כבל:>
בדיוק. אני אומר את זה גם באינטרנט וגם שזה יהיה במקום עצמו, התמרור. אם יש בכל המקומות - מה טובו אוהליך. ניחוש – לא פרוע – שאין בכל המקומות. פרי, מצטרף אליי בתחושה הזאת?
<יעקב פרי (יש עתיד):>
לגמרי. לגמרי. 

<היו"ר איתן כבל:>
עלא כיפאק. הנה, יש בכלל עוד חבר כנסת איתי בעניין הזה. נקודה נוספת ואחרונה שאני מבקש. מע"צ, היום זה נתיבי ישראל, ייתנו לנו התייחסות לגבי ההצעה למקדם חיכוך, כפי שהוצג כאן על-ידי גבי בן הרוש.

<גבי בן הרוש:>
עוד מילה, אדוני, ברשותך. אם אפשר לבקש מנתיבי ישראל – וזה חשוב לוועדה – תסתכלו כמה נזקים בשלוש שנים האחרונות שגרמנו לגשרים. שתדעו, זה מסמר שיער. במיליארדים, הנזקים. גשר ראשון, לתקן אותו זה מאות מיליונים עלה. רק פגיעה אחת של איזה באגר או איזה טרקטור.

<אבי סייג:>
זה הנזק הישיר. 

<חן כהן:>
צריך לבדוק לגבי מכשולי הגובה האם הם מתאימים כי יכול להיות שההנחיות היום לא מאפשרות. 

<היו"ר איתן כבל:>
גברתי, מה אני ביקשתי? לא אמרתי לו תרכיב. 

<חן כהן:>
אתה רוצה התייחסות. 

<היו"ר איתן כבל:>
אני רוצה התייחסות. ואם כן – תהיה, לא תהיה, למה אין, בעיה תקציבית, בעיה טכנולוגית. אני לא יודע, אני לא מומחה לזה. אני רק מנסה לשים את הדברים בנתיב. בבקשה, אבי סייג.

<אבי סייג:>
לא באתי בשביל זה אבל מאחר שאני גם מתעסק - - -

<היו"ר איתן כבל:>
תציג את עצמך. 

<אבי סייג:>
אבי סייג, אני באתי בנושא הרמסות. אני מקווה שתיתנו לי כמה דקות לדבר על נושא הרמסות.
<היו"ר איתן כבל:>
מה זה רמסות?

<אבי סייג:>
פשוט בדיון הקודם דיברו על זה ואתה לא היית.

<היו"ר איתן כבל:>
מה זה רמסות, דבר.

<אבי סייג:>
רמסות זה הארגזים המתחלפים שיושבים על משאיות, והרמסות האלה, אין להן תקינה בארץ. 

<היו"ר איתן כבל:>
על מה אתה מדבר?

<אבי סייג:>
על המכלים של פסולת בניין וחקלאות.

<היו"ר איתן כבל:>
רמסות קוראים לזה?

<אבי סייג:>
העלינו את זה בדיון הקודם פה אצל יעקב אשר.

<אורי מקלב (יהדות התורה):>
מה זה בלות אתה יודע?

<היו"ר איתן כבל:>
בלה אני יודע, זה מהצבא. רמסות עוד לא היה לי. 

<אבי סייג:>
העלינו את הנושא הזה.

<היו"ר איתן כבל:>
לא משנה, זה הדיון הבא.

<אבי סייג:>
מה שאני רוצה להגיד לגבי המטענים – ופה להזכיר לכן – אני פשוט מתעסק במטענים ובמכולות ביחד עם גבי עשרות שנים. אפילו קונטיינרים שאתם רואים על הכביש, המידות שלהם, הגבהים, הם לא זהים. והרבה פעמים נהג לא יודע מה העמיסו עליו. יש קונטיינרים שהם נקראים High Q ויש נמוכים. 
<סיגלית ברקאי-וקאיל:>
נהג אמור לדעת. 

<אבי סייג:>
הסימון על הגשר הוא too late, הוא מאוד מאוחר. אז הוא מבין שהוא נכנס בגשר פז או הוא מבין שהוא נכנס בגשר רמבם.

<היו"ר איתן כבל:>
לפי הרעש.

<אבי סייג:>
לפי זה שהוא לא יכול לצאת משם. אם עושים את המחסום הזה, הוא מרגיש את זה קצת לפני והוא מונע את הנזקים הישירים ואת הנזקים העקיפים שכולנו סופגים. 
<היו"ר איתן כבל:>
אבל משאית נדרשת לבלימה.

<אבי סייג:>
אז 50 מטר. הוא לא נוסע מהר מתחת לגשר רמבם. אבל אני רוצה רק עוד מילה להגיד.

<היו"ר איתן כבל:>
מה זה 50 מטר לפני? איפה אתה שם את זה?

<אבי סייג:>
בגשר רמבם יש לך מקום 50 מטר לפני לעשות.
<יעקב פרי (יש עתיד):>
הוא מתכוון, אם זה הגשר, 50 מטר קודם אתה עושה את הקורה הזאת. כשבאה המשאית, אם הוא לא עובר את הקורה, הוא בולם ולא נכנס לגשר.

<אבי סייג:>
דרך אגב, היום אפשר גם באמצעים אלקטרוניים, אבל רק במילה אחת, שתדעו. כשמתכננים מסלול להובלה ימית, יבשתית בעולם – אנחנו עוסקים בזה – אתה יודע בדיוק בכל מדינה בעולם מה מותר ומה אסור ומה הגבהים ומה המשקולות שמותר לך. למשל בארצות הברית, כל מדינה זה אחרת, אז אתה מתכנן את המסלול מראש.
<היו"ר איתן כבל:>
דרך אגב, אני לא אעשה את זה עכשיו, אבל כמו שיש הוראות הפעלה לכל עניין, אני חושב שנהג משאית, לפני שהוא יוצא ליציאה שלו, חייבת להיות לו – לא משנה אם זה צפרדע של העירייה של הזבל או שזה מכולה – בסוף בסוף, רובנו, יש לנו נתיב די קבוע. אני מניח.

אבל פה אני אומר, אין דבר כזה. אני כבר רואה עכשיו שכל מדינת ישראל תהיה כאלה של 50 מטר לפני – אין לזה אפקטיביות, מה גם שהוא יראה, הוא ישמע את המכה הזאת, הוא יבלום בחוזקה. משאית בולמת בחוזקה, יש רכבים. אני כבר רואה את התאונות. 
<לאה ורון:>
מעבר לזה שזה יכער את הארץ. 

<היו"ר איתן כבל:>
אני כבר רואה בעיני רוחי, אני אומר את זה כמשתמש דרך. 
<גבי בן הרוש:>
- - -

<היו"ר איתן כבל:>
קודם כול, אני רוצה להזכיר את הדבר הבא. ברוך השם, למרות שהיו לצערנו תאונות, זה לא מחזה נפוץ. קורות תאונות כאלה אבל זה לא מחזה נפוץ. 

הפשיטא – כמו שאצלנו אומרים – הפשיטא הוא שנהג לפני שהוא יוצא, קורא את הנתיב שלו. הרי תמיד יש לכל אחד משלח. ודבר שני, אם יש תמרור כמו שצריך, אפילו תמרור אם אפשר לעשות אותו 200 מטר לפני, שאומר לו – מעבר מתחת לגשר. 
<גבי בן הרוש:>
זה קיים, איתן, זה קיים. 

<היו"ר איתן כבל:>
אז מה?

<גבי בן הרוש:>
מה שאומר חברי - - -

<היו"ר איתן כבל:>
אני הבנתי. אל תחזור עליו. 

<גבי בן הרוש:>
על המכולות זה מטען רגיל, סטנדרטי. זה 30 ס"מ - - -
<לאה ורון:>
צריך קצין ביטחון, דרך אגב, שיבדוק.

<היו"ר איתן כבל:>
גבי בן הרוש, נדמה לך שאני לא הבנתי? 

<גבי בן הרוש:>
אנחנו כל יום פוגעים בגשרים. למה זה בתקשורת? כי יש הרוגים.

<היו"ר איתן כבל:>
גבי, מה שאני מבקש, אנחנו לא נרשת עכשיו את הארץ, זה לא העניין.

<לאה ורון:>
שקציני הבטיחות שלהם יבדקו. 

<גבי בן הרוש:>
זה חובה. מה זה לא? 

<היו"ר איתן כבל:>
זה כמו שיש קצין בטיחות של צי שיודע להגיד – טפל בזה, עשה את זה. בין היתר הדברים שאנחנו מביאים פה, זה חלק מהאחריות שלו. הוא לא רק אומר, עלה לרכב, מעביר הילוך, ונוסע. בסוף יש גם לו אחריות – קודם כול על עצמו, אבל גם על סביבתו. 
<לאה ורון:>
בהחלט. 

<היו"ר איתן כבל:>
תקנה 9.

<סיגלית ברקאי-וקאיל:>
	"תיקון תקנה 97
	99.
	בתקנה 97(ה) לתקנות העיקריות, במקום "תמרור א-43" יבוא "תמרור 439".


<יעקב פרי (יש עתיד):>
כתוב כאן 633.

<סיגלית ברקאי-וקאיל:>
זו טעות. זה 439. 

<יעקב פרי (יש עתיד):>
תגידי לנו רק מהם שני התמרורים האלה.

<סיגלית ברקאי-וקאיל:>
זה אותו תמרור, רק שינינו את המספור. 

<מרב תורג'מן:>
במקום 633 או במקום תמרור א-43?

<סיגלית ברקאי-וקאיל:>
במקום א-43 יבוא - - -

<מרב תורג'מן:>
אתם מבקשים לתקן גם את הנוסח שקיים כרגע על שולחן הוועדה. השאלה היא איפה אתם רוצים את 439. במקום תמרור א-43 או במקום 633?

<סיגלית ברקאי-וקאיל:>
במקום 633 יבוא 439.

<לאה ורון:>
אה, להיפך?

<היו"ר איתן כבל:>
הפוך. 

<חן כהן:>
לא. כיום בתקנה כתוב א-43, אז נכתוב 439. 

<היו"ר איתן כבל:>
יפה. הבנו. 

<חן כהן:>
זה תיקון טכני לחלוטין. 

<יעקב פרי (יש עתיד):>
מה התמרורים האלה?
<חן כהן:>
מדובר באותו תמרור. 

<היו"ר איתן כבל:>
הכניסה אסורה לרכב שאורכו מעל 12 מטר. זה א-43, שעכשיו יהיה 439. 
<חן כהן:>
א-43 זה כל תמרור צהוב שכתוב עליו איזשהו נוסח מחייב שאין בשבילו תמרור. 

<היו"ר איתן כבל:>
אוקיי. 

<סיגלית ברקאי-וקאיל:>
התיקון נדרש כי פשוט החלפנו את המספורים בלוח התמרורים החדש.

<יעקב פרי (יש עתיד):>
בסדר גמור.

<היו"ר איתן כבל:>
אוקיי. ברור לי. גברתי צודקת. אבל מה זה יבוא תמרור 633?

<חן כהן:>
זה הטעות. 439.

<היו"ר איתן כבל:>
טעות. הבנתי. אני מעלה להצבעה. מי בעד? 

הצבעה

בעד – פה אחד
תקנה 9 נתקבלה.

<היו"ר איתן כבל:>
אושר.

<אורי מקלב (יהדות התורה):>
רק הערה לפני זה - שבאתי פה וראיתי שאתם עושים את עבודתכם נאמנה במקצועיות.
<יעקב פרי (יש עתיד):>
הוא בא בעניין המוניות. 

<אורי מקלב (יהדות התורה):>
איסור עצירה בתחנת מוניות.

<היו"ר איתן כבל:>
ומה אדוני חושב? כדעתנו?

<אורי מקלב (יהדות התורה):>
אמרתי שהדבר הזה הוא לא הגיוני, הוא לא סביר.

<יעקב פרי (יש עתיד):>
בבקשה. אתן לא יכולות להגיד שהשפענו עליו. 

<היו"ר איתן כבל:>
לבדו. זה קרה לו לבד.

<אורי מקלב (יהדות התורה):>
אמרתי, אני בשביל זה לבד עולה. ואומר לי יעקב ידידי שביטלתם את זה, אתם עושים עבודתכם נאמנה.

<היו"ר איתן כבל:>
על זה נאמר, אנחנו התארגנו בזכות התפילה בבוקר – אתה חונן לאדם דעת ומלמד לאנוש בינה. 

<אורי מקלב (יהדות התורה):>
התמרור שלכם הוא תמרור בסדר, הוא מורה לכם נכון.

<היו"ר איתן כבל:>
אוקיי. תודה. תקנה 10.

<סיגלית ברקאי-וקאיל:>
	"תחילה 
	110.
	תחילתן של תקנות אלה, 30 ימים מיום פרסומן."


<היו"ר איתן כבל:>
הן יגידו אם זה מספיק להן. 

<סיגלית ברקאי-וקאיל:>
בעיקרון, כן. 

<היו"ר איתן כבל:>
אוקיי. מי בעד?

הצבעה

בעד – פה אחד
תקנה 10 נתקבלה.

<היו"ר איתן כבל:>
תודה. תקנה 10 אושרה. אני מודה לכם. 

<מרדכי פדר:>
אדוני מאפשר?
<היו"ר איתן כבל:>
כן, חמשיר. אבל בבקשה, תעצור בחמשיר.

<מרדכי פדר:>
תודה, אדוני היושב-ראש. מרדכי פדר, יושב-ראש עמותת מתונה.

"טיפ טיפ טיפ טיפ.../ כמו טיפות של גשם/ שכל כך חסרות לנו השנה/ כך השינויים בתקנות/ של משרד התחבורה.// מילה פה, משפט שם/ תיקון לסעיף זה או אחר/ לפעמים הולך חלק/ לפעמים אחרי דיון סוער.// אבל מה כל זה עושה/ להוריד את הקטל בכבישים/ לדאבוני הרב – כלום/ ממשיכים ההרוגים והפצועים.// כולנו יודעים מה שצריך/ להפסיק לדבר, להתחיל לעשות/ אבל כך קורה כשאין תעוזה/ ואת השר האחראי צריכים לרצות.// חסרים מיזמים אמיצים ואמיתיים/ אמצעים שוברי שוויון/ ההתמקדות בשינוי המיתוג של הרשות הלאומית/ אינו צעד בכיוון הנכון.// אז אנחנו דורשים ומתחננים/ את הרלב"ד לחזק ולשחרר/ להפיח בה רוח אמיצה/ תתחילו ביום השוטר.// כי אחרת.../ נמשיך למות בכבישים.../ טיפ טיפ טיפ טיפ..."
<היו"ר איתן כבל:>
תודה, יקירי. 

אני מודה לכם באמת מקרב לב. הישיבה נעולה.
<הישיבה ננעלה בשעה 10:35.>

